[{"text_idx": "#000001", "text": "Lafaek News\u2014 Inan faluk Domingas Mesquita ho idade 70, kondisaun fi\u0301ziku defisiensia, moris iha ekonomia difisil, nune\u2019e obriga nia tenke depende haha\u0301n loron ho kalan ba nia oan mane ne\u2019ebe\u0301 moris ho ai-leba."}, {"text_idx": "#000003", "text": "Inan faluk ne\u2019e kondisaun fi\u0301ziku hahu\u0301 husi moris hanesan ema normal, maibe\u0301 defisie\u0301nsia komesa atake nia bainhira hasoru asidente motor soke iha 2017, rezulta kondisaun fi\u0301ziku ne\u2019ebe\u0301 normal sai fali defisiensia no susar tebes atu buka moris hanesan ema seluk, sorte hela netik ho nia oan mane ho nia fen no nia bei-oan hamutuk nain ualu hodi bele tulun ba faluk ho ai-han loro-loron."}, {"text_idx": "#000004", "text": "Venancia Lopes nu\u2019udar feto foun ba inan faluk nee haktuir, durante ne\u2019e inan faluk hela hamutuk ho ho nia oan ema iha uma laran hamutuk na\u2019in 11, kompostu husi nia oan mane ho nia kaben, inklui ho nia bei oan na\u2019in ualau, maibe\u0301 oan mane ne\u2019e hanesan ema aileba fa\u2019an modo haleu sidade Dili hodi sustenta uma kain ne\u2019e."}, {"text_idx": "#000005", "text": "\u201cDurante ne\u2019e ami oan sira mak tau matan ba inan faluk ne\u2019e tanba nia kondisaun agora la hanesan uluk maibe\u0301 kada tinan hetan ajuda husi madre kongregasaun kanosiana Bekora mak fo\u0301 mina foos no sasan nesesidade baziku selukta\u0301n,\u201d Venansia dehan ba Lafaek News iha nia rezidensia kulu-hun Dili, Tersa (09/02/2021)."}, {"text_idx": "#000006", "text": "Venancia reafirma katak, inan faluk Domingas hanesan defise\u0301nsia hetan ona tratamentu husi dotor sira hafoin hetan asidente, maibe\u0301 da-daun ne\u2019e Avo\u0301 Domingas nafatin ho kondisaun ne\u2019ebe\u0301 mak grave tebes tanba la\u2019o la di\u2019ak no hamriik kleur liu mintu ida ka rua hanesan ne\u2019e de\u2019it."}, {"text_idx": "#000008", "text": "\u201cBaihira nia oan mane ba fa\u2019an manu nia talin iha manu futun fatin sira ne\u2019e entaun ami sosa fali hahan fo ba Avo\u0301 Domingas maibe\u0301 nia han kanuru isin rua depois rai tiha balu depois mak han fila fali,\u201d nia afirma."}, {"text_idx": "#000009", "text": "Antes ne\u2019e mo\u0301s, Autoridade lokal iha postu administrativu Kristu-Rei hamutuk ho Ministe\u0301riu Solidariedade Sosia\u0301l Inkluzaun (MSSI), foti ona dadus atu ajuda, maibe\u0301 too ohin laiha rezultadu."}, {"text_idx": "#000010", "text": "\u201cFoin lalais Xefi Aldeia to\u2019ok baru 02, Xefi Suku Kulu-hun, Administrado\u0301r postu administrative Kristu-rei hamutuk ho MSSI mai haree direitamente hasai foto no kopi dokumentus sira maibe\u0301 to\u2019o agora laiha realidade no rezultadu ida mai inan falun ne\u2019e,\u201d nia preokupa."}, {"text_idx": "#000011", "text": "Nu\u0301ne\u2019e mos tuir jornalista Lafaek News nia observasaun iha uma ne\u2019ebe\u0301 faluk horik ba, nota katak inan faluk ne\u2019e la\u2019os preokupa de\u2019it ba haha\u0301n, maibe\u0301 mos preokupa ba nia hela fatin, tanba fatin ne\u2019ebe\u0301 nia toba la sufisiente no tempu udan inan Domingas labele toba hakmatek tanba udan ben tama liu uma laran no inan faluk nia toba fatin."}]